Roerende tonele buite vermoorde Tazné se huis | Maroela Media
Inwoners was emosioneel én kwaad nadat die nuus bekend geword het dat klein Tazné van Wyk (8) se liggaam gevind is. (Foto: Courtney Africa/ANA)
Emosionele én woedende inwoners het Donderdag buite die huis van die vermoorde Tazné van Wyk (8) saamgedrom nadat haar lyk Woensdagnag in 'n stormwaterpyp buite Worcester in die Wes-Kaap gevind is.
Tazné het net minder as twee weke gelede verdwyn toe sy na 'n winkel oorkant hul huis in Clarestraat in Ravensmead in die Wes-Kaap gestap het.
Moehydien Pangaker (54) het die liggaam aan die polisie uitgewys nadat hy vroeër vandeesweek in Cradock in die Oos-Kaap in hegtenis geneem is in verband met Tazné se verdwyning. Daar was in daardie stadium geen spoor van die meisie nie.
Pangaker het Dinsdag in die plaaslike landdroshof verskyn op aanklag van ontvoering. Hy is ná sy verskyning na Kaapstad geneem en het die polisie vandaar na die kind se liggaam gelei.
Albert Fritz, Wes-Kaapse LUR vir gemeenskapsveiligheid, het Donderdag sy medelye met Tazné se familie betuig. "Hulle is deur 'n stormagtige tydperk van onsekerheid, verwarring en pyn. Geen ouer moet die verlies van hul kind hoef te verduur nie."
Fritz het gesê 'n maatskaplike werker sal die familie in dié tyd bystaan.
Sommige inwoners was woedend oor die polisie se hantering van die saak. (Foto: Courtney Africa/ANA)
Intussen het talle inwoners na die Van Wyks se huis gestroom waar hulle hul woede jeens die polisie se hantering van die saak te kenne gegee het. Sommige inwoners het aangevoer die polisie se soektog na die meisie was ondoeltreffend.
Pangaker verskyn Vrydag weer in die landdroshof, dié keer in Goodwood. Hy staan nou ook tereg op 'n aanklag van moord. Brig. Novela Potelwa, polisiewoordvoerder, het gesê nog aanklagte kan later bygevoeg word.
Dit is so bitter hartseer. Ek wens die familie en gesin net sterkte toe.
Ek onthou vandag weer die kleine lyfie wat ook so vermoor is en in 'n stormwaterpyp gevind is.
Dit was vriende van ons se suters-kind.
Waarom woedend wees vir die polisie ? Hulle moet woedend wees vir die patetiese regstelsel !
Hy was al voorheen ook aangekla – ONS WET moet baie dringend verander, met verkragtig en Moord – NET LEWENSLANK SONDER PAROOL. Hulle verdien nie weer om buite te wandel nie.
Lewenslange tronkstraf en die DA het gesê as gevangenes hande arbeid moet verrig, sal dit teen hul 'lewensregte wees'. Dìt DA lede, is wat jul party se siening is by monde Glynnis Breytenbach. So, as jy DA stem het jy nie die reg om kritiek uit te spreek teenoor prisoniers se 'gratis huisvesting met voordele' nie.
Dit sal maar aanhou gebeur, totdat die publiek genoeg gehad en daadwerklike aksie neem om wette te verander